Ego Hugo, Senonensis archiepiscopus, notum fieri volumus universis, presentibus et futuris, quoniam nostri juris terram quadraginta arpentorum apud Bellamcalmam sitam, ab omni decima, censu et consuetudine liberam, canonicis Deiloci dedimus. Edificabunt igitur in ea hortos et vineas et quicquid usui eorum necessarium fuerit propter grangiam; et si quis pro decima vel censu controversiam aliquam eis intulerit, per omnia adquietabimus. Concedunt etiam nobis canonici XV solidos de censu quos habebant apud Nailliacum. Ne igitur res utraque dissolvatur, litteris nostris et sigillo firmare curavimus. Rei hujus testes sunt: Herveus, prepositus; Willermus, archidiaconus; Odo, decanus; Symon, thesaurarius; Matheus, precentor; Symon, cellerarius; Rainaldus, Pruvinensis archidiaconus.